Ali Baba Bujang Lapok

Ali Baba Bujang Lapok (tulisan Jawi: علي بابا بوجڠ لاڤوق) ialah sebuah filem komedi musikal Melayu berbentuk hitam putih arahan P. Ramlee yang diterbitkan di Singapura dan dilancarkan pada 31 Januari 1961. Berdasarkan kisah Ali Baba dan 40 Penyamun dalam Hikayat 1001 Malam, ia merupakan lanjutan bagi siri komedi Bujang Lapok, dengan lakonan P. Ramlee, Aziz Sattar dan S. Shamsuddin sebagai trio Bujang Lapok, di samping penampilan sulung Sarimah.

Sinopsis
Mengisahkan Ali Baba (Aziz Sattar), seorang lelaki dan juga suami yang miskin dan papa kedana. Dia sering meminta Norsiah (K. Fatimah), isterinya ke rumah Kassim Baba (S. Shamsuddin), abangnya untuk meminjam gandum supaya mereka dapat makan, tetapi Kassim Baba, seorang yang sangat kedekut, kecewa dengan sikap pemalas adiknya itu dan sering kali memberitahu isterinya bahawa Ali Baba ialah seorang yang pemalas. Suatu hari, semasa Ali Baba sedang keluar mencari kayu api, dia terlihat sekumpulan 40 penyamun berkawad melalui hutan sambil membawa hasil rompakan. Dia bersembunyi di sebatang pokok dan melihat ketua penyamun (P. Ramlee) berdiri di hadapan sebuah gunung batu sambil menyanyikan mentera dalam bahasa Jawa untuk membuka mulut gua batu tersebut. Ali Baba menunggu sehingga kesemua penyamun meninggalkan gua sebelum dia turun dari atas pokok dan menggunakan mentera sama untuk membuka mulut gua. Dia mendapati di dalam gua tersebut penuh dengan harta-benda dan barang kemas, tetapi dia hanya mengambil satu peti berisi syiling emas sahaja.

Dengan wang emas tersebut Ali Baba mampu membayar balik kesemua hutangnya pada abangnya serta hidup dalam keadaan mewah. Kassim Baba berasa ingin tahu mengenai kekayaan yang diperoleh adiknya lalu memujuk Ali Baba untuk memberitahunya bagaimana dia boleh jadi cepat kaya. Ali Baba terus memberitahu mengenai gua tersebut serta mentera untuk membuka gua itu, tetapi belum sempat dia memberitahu mentera penutup ataupun mengenai penyamun yang menggunakannya, Kassim Baba terus meluru untuk mencari gua tersebut.

Kassim Baba, dengan penuh rasa tamak haloba, cuba mencuri kesemua harta yang ada di dalam gua penyamun tersebut. Dia tertangkap semasa para penyamun pulang semula ke gua  sementara dia masih ada di dalamnya. Setelah beberapa cubaan untuk melengahkan mereka, ketua kumpulan penyamun tersebut akhirnya membunuhnya. Memandangkan Kassim Baba masih belum pulang, Ali Baba pergi semula ke gua itu dan menemui mayat abangnya itu. Dia membawa pulang mayat itu dan menghantar mayat Kassim Baba untuk dijahit dengan mengupah lima uncang wang emas kepada seorang tukang jahit kasut berketurunan Cina (Leng Hussain) dan kemudiannya dikebumikan. 

Ketua penyamun tersebut menyedari kekayaan Ali Baba dan menjadikannya sasaran untuk rompakan seterusnya. Ketua penyamun masing-masing mengarahkan Sarjan (Ibrahim Pendek) dan Momotaro San (A. Rahim), untuk mencari rumah hartawan Ali Baba. Mereka berjumpa dengan tukang jahit kasut dan tukang mandi mayat (S. Kadarisman) untuk mendapatkan lokasi rumah Ali Baba. Setelah usaha anak buahnya dua kali digagalkan oleh Marjina (Sarimah) seorang khadam kepada Ali Baba, maka si ketua penyamun itu sendiri pergi ke rumah Ali Baba dan menyamar sebagai saudagar minyak, sementara anak-anak buahnya bersembunyi di dalam tong minyak yang disimpan di halaman rumah. Ketika Abu Hassan dan Ali Baba asyik berhibur, kesemua anak buahnya turut berhibur di halaman rumah. Marjina menemui rancangan untuk menewaskan para penyamun itu, di mana mereka menjerang minyak yang panas mendidih lalu dicurahkan ke dalam setiap tong minyak. Usaha tersebut dibantu oleh Aloyah (Normadiah) dan Norsiah. Setelah kesemua penyamun dan ketuanya ditewaskan, Marjina sendiri menikam dan membunuh ketua penyamun itu, sebelum dia mati dia berkata "Aku mati dalam Iman", dan lepas itu, ketua penyamun pun menghembuskan nafas terakhir. Ali Baba yang terhutang budi kepada Marjina seterusnya membebaskannya. Tetapi Marjina berkata dengan syukur: "Alhamdulillah, syukur nikmat".

Barisan pelakon

Pelakon utama
 Aziz Sattar sebagai Ali Baba
 S. Shamsuddin sebagai Kassim Baba
 P. Ramlee sebagai ketua penyamun
 Normadiah sebagai Aloyah
 K. Fatimah sebagai Norsiah
 Sarimah sebagai Marjina

Pelakon pembantu
 Ibrahim Pendek sebagai Penyamun bin Sarjan Pendek
 Leng Husin sebagai Apek Tukang Kasut (sekali gus yang menjahit mayat Kasim Baba)
 A. Rahim sebagai Penyamun Bin Momotaro San
 H. M. Busra sebagai Penyamun bin Busra/Doktor 
 Shariff Dol & Kemat Hassan sebagai Orang Kaya
 M. Rafiee sebagai Penyamun Bin Kahar
 Ali Fiji sebagai Penyamun Bin Fiji
 Pritam Singh sebagai Penyamun Bin Singh
 M. Zain sebagai Tukang Lelong Hamba Abdi
 Nyong Ismail sebagai Tuan Habib
 S. Kadarisman sebagai Sheikh Al-Musthofie (Tukang mandi mayat)
 Mustarjo sebagai Hamba Kedi

Penampilan khas
 Zaiton sebagai Penghibur Gundik (Kekasih ketua penyamun)

Pelakon tambahan/penyamun lain
 Ahmad C, S. Sudarmaji, A. Galak, Harun Omar, Ramu Kechik, Den Wan Chik, Hashim Salleh, Ibrahim Hassan, Darus Shah, Ahmad Ghani & Abdul Kadir Mamat @ Pak Kadir sebagai Penyamun
 Hartinah Zainuddin sebagai penari

 Pelancaran 

 Penyekatan 
Ali Baba Bujang Lapok pada awalnya gagal memperoleh kelulusan untuk disiarkan oleh badan penapis filem Singapura. Pada awalnya, P. Ramlee sendiri kehairanan tentang punca filem tersebut disekat, tetapi kemudiannya diketahui berpunca daripada satu babak di akhir filem yang dinilai oleh badan penapis sebagai terlalu ganas. Babak itu kemudiannya dipotong lalu digantikan dengan babak seperti mana yang diterbitkan.

Runut
 "Alhamdulillah Syukur Nikmat" nyanyian Normadiah (Sarimah)
 "Beginilah Nasib" nyanyian J. Sham (Aziz Sattar)
 "Hoi! Hoi! Ya Hoi!" nyanyian P. Ramlee dan MFP Chorus
 "Apek dan Marjina/Aiya Cik Siti" nyanyian Ahmad C (Leng Husein) dan  Normadiah (Sarimah)
 "Ya Habibi Ali Baba" nyanyian P. Ramlee
 "Alangkah Indah di Waktu Pagi" nyanyian Normadiah

Lihat juga
 Sekuel filem 
 Seniman Bujang Lapok
 Pendekar Bujang Lapok
 Bujang Lapok

 Rujukan 

Pautan luar

 Ali Baba Bujang Lapok / 1961 - Filem Malaysia


Kategori:Filem 1961
Kategori:Filem Singapura tahun 1961
Kategori:Filem bahasa Melayu
Kategori:Filem komedi
Kategori:Filem arahan P. Ramlee